
ACORD 103/2008, DE 18 DE JUNY, DEL PLE DEL CONSELL DE L’AUDIOVISUAL DE CATALUNYA

Expedient Instr.general-6/2006 Projecte d’instrucció general del Consell sobre les obligacions de difusió i finançament d’obres audiovisuals europees i en matèria de reserva d’espai a programadors independents. 

1. El Ple del Consell de l’Audiovisual de Catalunya en la sessió de 4 de juliol de 2007, va adoptar, entre d’altres, l’Acord núm. 284/2007, en el que la seva part dispositiva establia l’aprovació del Projecte d’instrucció general del Consell sobre les obligacions de difusió i finançament d’obres audiovisuals europees i en matèria de reserva d’espai a programadors independents, amb les modificacions introduïdes durant el tràmit d’informació prèvia i la tramesa del text del Projecte, amb posterioritat a l’informe preceptiu sobre impacte de gènere, emès per l’Institut Català de les Dones, a la Comissió Jurídica Assessora perquè d’acord amb l’article 8.2 b) de la Llei 5/2005, de 2 de maig, emetés el preceptiu informe jurídic.

2. En relació amb aquesta qüestió, la Comissió Jurídica Assessora va trametre al Consell el dictamen núm. 108/2008 relatiu al Projecte d’instrucció general del Consell sobre les obligacions de difusió i finançament d’obres audiovisuals europees i en matèria de reserva d’espai a programadors independents. En virtut d’aquest dictamen, i de la valoració efectuada pel Consell, s’ha considerat pertinent la modificació de l’exposició de motius i dels articles 1, 2b), 5, 6, 8, 16, 19, 22 i  25, així com l’addició de tres nous articles al text del Projecte en els que es concreta la potestat sancionadora del Consell de l’Audiovisual de Catalunya.
Per tot l’exposat, d’acord amb l’article 117 de la Llei 22/2005, de 29 de desembre, de la comunicació audiovisual, el Ple del Consell de l’Audiovisual de Catalunya, ha adoptat els següents, 

ACORDS

1.  Aprovar la Instrucció general del Consell de l’Audiovisual de Catalunya sobre les obligacions de difusió i finançament d’obres audiovisuals europees i en matèria de reserva d’espai a programadors independents, la qual s’incorpora com a annex i part integrant d’aquest acord. 

2. Publicar aquest acord al diari Oficial de la Generalitat de Catalunya, així com el text íntegre de la Instrucció general del Consell de l’Audiovisual de Catalunya sobre les obligacions de difusió i finançament d’obres audiovisuals europees i en matèria de reserva d’espai a programadors independents.
Barcelona, 18 de juny de 2008

Josep M. Carbonell i Abelló                             Dolors Comas d’Argemir i Cendra

President                                                          Consellera secretària   
CONSELL

DE L’AUDIOVISUAL 

DE CATALUNYA

ACORD

103/2008, de 18 de juny, pel qual s’aprova la Instrucció general del Consell de l’Audiovisual de Catalunya sobre les obligacions de difusió i finançament d’obres audiovisuals europees i en matèria de reserva d’espai a programadors independents, la qual s’incorpora com a annex i part integrant d’aquest acord. 

El Ple del Consell de l’Audiovisual de Catalunya, de conformitat amb el que estableix l’article 117 de la Llei 22/2005, de 29 de desembre, de la comunicació audiovisual de Catalunya, ha adoptat aquest acord, la part dispositiva del qual és la següent:

1.  Aprovar la Instrucció general del Consell de l’Audiovisual de Catalunya sobre les obligacions de difusió i finançament d’obres audiovisuals europees i en matèria de reserva d’espai a programadors independents, la qual s’incorpora com a annex i part integrant d’aquest acord. 

2. Publicar aquest acord en el Diari Oficial de la Generalitat de Catalunya, així com el text íntegre de la Instrucció general del Consell de l’Audiovisual de Catalunya sobre les obligacions de difusió i finançament d’obres audiovisuals europees i en matèria de reserva d’espai a programadors independents.
Barcelona, 18 de juny de 2008

Josep M. Carbonell i Abelló                             

President                    

Dolors Comas d’Argemir i Cendra

Consellera secretària   
INSTRUCCIÓ

general del Consell de l’Audiovisual de Catalunya sobre les obligacions de difusió i finançament d’obres audiovisuals europees i en matèria de reserva d’espai a programadors independents 
Preàmbul 

L’article 82 de l’Estatut d’autonomia de Catalunya reconeix el Consell de l’Audiovisual de Catalunya com l’autoritat reguladora independent en l’àmbit de la comunicació audiovisual pública i privada amb plena independència del Govern de la Generalitat en l’exercici de les seves funcions. 

Arran de l’entrada en vigor de la Llei 22/2005, de 29 de desembre, de la comunicació audiovisual de Catalunya, s’han introduït noves previsions i obligacions relatives a la difusió i el finançament d’obres audiovisuals europees que, si bé no modifiquen substancialment les obligacions existents en aquesta matèria, sí que impliquen que, per raons de sistemacitat i seguretat jurídica, el Consell adopti un nou text legal, que deroga l’Acord del Ple del Consell 5/2001, de 31 d’octubre, pel qual s’aprova la Instrucció general del Consell adreçada als operadors de televisió per tal de definir un procediment que permeti verificar el compliment de les obligacions que estableixen els articles 5, 6 i 7 de la Llei 25/1994. 

Aquesta nova Instrucció general recull, d’una banda, les obligacions en matèria de difusió d’obres audiovisuals europees que ja preveu la Directiva del Consell 89/552/CEE, de 3 d’octubre de 1989, sobre la coordinació de determinades disposicions legals, reglamentàries i administratives dels estats membres relatives a l’exercici d’activitats de radiodifusió televisiva, també coneguda com a Directiva de televisió sense fronteres, així com les previsions relatives al finançament anticipat d’aquestes obres que conté la Llei de l’Estat 25/1994, de 12 de juliol, i, més recentment, la Llei 11/2007, d’11 d’octubre, de la Corporació Catalana de Mitjans Audiovisuals. 

Pel que fa a les previsions de la Llei de la comunicació audiovisual de Catalunya en matèria de difusió d’obres audiovisuals europees, cal remarcar que s’han recollit els canvis que introdueix  l’apartat 3 de l’article 67 i els articles 87 i 121 d’aquesta Llei, amb l’objectiu de promoure les produccions audiovisuals nacionals i europees, seguint les darreres tendències en aquesta matèria del dret comparat europeu. 
Quant a les obligacions de finançament anticipat d’obres audiovisuals europees, si bé la Llei de la comunicació audiovisual de Catalunya no preveu l’obligació de destinar el 5 per cent de la xifra total d’ingressos obtinguts en l’exercici anterior al finançament de les obres esmentades, aquesta obligació continua estant regulada per als prestadors de serveis de televisió de gestió privada, amb caràcter bàsic, en els paràgrafs segon a quart de l’apartat 1 de l’article 5 de la Llei 25/1994, de 12 juliol, motiu pel qual l’obligació esmentada es manté en aquesta Instrucció general. No obstant això, cal tenir present que, arran de l’entrada en vigor de la Llei de la Corporació Catalana de Mitjans Audiovisuals, els prestadors de serveis de televisió de gestió pública d’àmbit nacional han incrementat aquest percentatge, com a mínim, fins al 6 per cent de la xifra total dels seus ingressos obtinguts en l’exercici anterior.  

Cal destacar, finalment, que atesa la naturalesa, l’impacte i la dimensió del sector audiovisual al qual s’adreça la Instrucció general, aquest text normatiu no pot tenir un caràcter inamovible. És justament per aquest dinamisme que els seus continguts han de restar subjectes, necessàriament, a revisions periòdiques. 

En virtut de tot això, el Consell de l’Audiovisual de Catalunya, després d’escoltar els sectors afectats, sotmetre a informació pública i veure l’Informe de l’Institut Català de les Dones i d’acord amb el Dictamen de la Comissió Jurídica Assessora, adopta la Instrucció general següent:

TITOL I 

Disposicions generals

Article 1. Objecte 

És objecte de la Instrucció general regular els procediments que permetin verificar el compliment de les obligacions dels prestadors de serveis de televisió i dels distribuïdors de serveis de televisió que estableix l’apartat 3 de l’article 67 i l’article 87 de la Llei 22/2005, de 29 de desembre, de la comunicació audiovisual de Catalunya, i els paràgrafs segon a quart de l’apartat 1 de l’article 5 de la Llei de l’Estat 25/1994, de 12 de juliol, per la qual s’incorpora a l’ordenament jurídic espanyol la Directiva 89/552/CEE, en relació amb la difusió d’obres audiovisuals europees, la reserva d’espai a programadors independents i el finançament anticipat d’obres audiovisuals europees per part dels prestadors de serveis de televisió esmentats.

Article 2. Àmbit d’aplicació

Resten subjectes al que estableix aquesta Instrucció general: 
a) Els prestadors de serveis de televisió als quals fa referència l’article 2 de la Llei 22/2005, de 29 de desembre, de la comunicació audiovisual de Catalunya.

b) Els distribuïdors de serveis de televisió que es dirigeixen al públic de Catalunya en matèria de reserva d’espai a programadors independents.

Article 3. Definicions 

A l’efecte del que disposa aquesta Instrucció general, s’entén per:

a) Obra audiovisual europea, les obres audiovisuals europees següents:

1.
Les obres audiovisuals originàries dels estats membres de la Unió Europea o d’estats tercers europeus que formin part del Conveni europeu sobre televisió transfronterera del Consell d’Europa, en les quals un 51 per cent del total d’autors i autores, intèrprets, tècnics i tècniques o d’altres persones treballadores participants resideixen en algun dels estats esmentats.


Aquestes obres han de complir, a més, alguna de les condicions següents:

a)
Estar realitzades per un o més productors establerts en un o més dels estats esmentats.

b)
Tenir una producció supervisada i controlada per un o diversos productors establerts en algun o alguns dels estats esmentats.

c)
Finançar el seu cost total de producció mitjançant la contribució majoritària de productors establerts en els estats esmentats, en supòsits de coproducció, sempre que no estigui controlada per un o més productors establerts fora d’aquests estats.

2.
Les obres audiovisuals originàries d’estats tercers europeus diferents dels esmentats en l’apartat 1, amb els quals la Unió Europea hagi signat acords relatius al sector audiovisual, sempre que, almenys, un 51 per cent del total d’autors i autores, intèrprets, tècnics i tècniques o d’altres persones treballadores participants tinguin la residència en algun dels estats esmentats en l’apartat 1.

3.
Les obres audiovisuals originàries d’estats tercers europeus, signants o no del Conveni europeu sobre la televisió transfronterera, amb la condició que les obres dels estats membres de la Unió Europea no siguin objecte de mesures discriminatòries en aquells estats tercers.

4.
Les obres audiovisuals que no siguin considerades europees d’acord amb els apartats anteriors, però que s’hagin produït en el marc dels tractats bilaterals de coproducció celebrats entre els estats membres de la Unió Europea i països tercers, sempre que la participació dels coproductors comunitaris en el finançament del cost total de la producció sigui majoritària i que la producció esmentada no estigui controlada per un o més productors establerts fora del territori dels estats membres de la Unió.

5.
Les obres audiovisuals que no siguin europees d’acord amb els apartats anteriors, però en les quals un 51 per cent del total d’intèrprets, autors i autores, tècnics i tècniques o altres persones treballadores participants siguin residents en un o més estats membres de la Unió Europea, en funció de la proporció de la contribució dels coproductors comunitaris en el cost total de la producció.

b) Llargmetratge: la pel·lícula cinematogràfica que tingui una durada de seixanta minuts o superior, així com la que amb una durada superior a quaranta-cinc minuts, sigui produïda en suport de format 70 mm. Amb un mínim de 8 perforacions per imatge.

c) Curtmetratge: la pel·lícula cinematogràfica que tingui una durada inferior a seixanta minuts, excepte les de format 70 mm, que es consideren llargmetratges.

d) Finalització de la producció d’una pel·lícula cinematogràfica: la producció d’una obra cinematogràfica s’entén finalitzada quan se n’obté la primera còpia estàndard.

e) Emissió en expressió originària: l’emissió que es duu a terme en la llengua d’origen en la qual han estat enregistrades les obres audiovisuals europees.

f) Llengües oficials a Catalunya: les llengües oficials de Catalunya reconegudes com a oficials a tot o a part del territori català per l’Estatut d’autonomia de Catalunya. 

g) Llengües oficials a l’Estat espanyol: les llengües oficials de l’Estat espanyol reconegudes com a oficials a tot o a part del territori espanyol per la Constitució espanyola.

h) Pel·lícules per a televisió: les obres audiovisuals unitàries de durada superior a seixanta minuts amb desenllaç final, amb la singularitat que l’explotació comercial no inclou l’exhibició en sales de cinema. 

S’exclou de la definició les obres audiovisuals per capítols sigui quin sigui el nombre de capítols. Per distingir-les d’aquelles pel·lícules per a televisió que, per raó de la durada, puguin ser objecte d’emissió dividida en dues parts, quan es produeixi l’emissió en aquestes condicions es considera que les pel·lícules esmentades no poden tenir una durada superior a 200 minuts.

i)   
Pilot de sèrie d’animació: l’obra audiovisual d’animació que marca les característiques i l’estil que ha de tenir una sèrie i permet al productor finançar-la i promocionar-la.

j)  Prestador de serveis de televisió: la persona física o jurídica que assumeix la responsabilitat editorial del servei de televisió, o dels continguts audiovisuals de què es tracti, i els transmet o els fa transmetre per un tercer.

k)  
Distribuïdor de serveis de televisió: la persona física o jurídica que contracta amb els prestadors de serveis de televisió la distribució de llurs continguts, o actua per ella mateixa com a prestadora de serveis de televisió, amb la finalitat de comercialitzar una oferta de serveis determinada.

l) 
Nou realitzador: aquella persona que no hagi dirigit o codirigit més de dos  llargmetratges qualificats per a l’explotació comercial en sales d’exhibició cinematogràfica.

m) 
Productor independent: la persona física o jurídica que compleix els requisits següents:

1. Tenir personalitat jurídica diferent de la del prestador de serveis de televisió amb qui contracta.

2. No participar de manera directa o indirecta en més del 15 per cent del capital social del prestador de serveis de televisió amb qui contracta.

3. Que el seu capital social no tingui una participació directa o indirecta superior al 15 per cent, per part del prestador de serveis de televisió amb qui contracta, i en els darrers tres exercicis fiscals no hagi facturat més del 90 per cent del seu volum de facturació al mateix prestador de serveis de televisió.  

n) 
Programador independent: la persona física o jurídica que compleix els requisits següents: 

1.
Tenir una personalitat jurídica diferent de la del distribuïdor de serveis de televisió amb qui contracta.

2.
No participar de manera directa o indirecta en més del 15 per cent del capital social del distribuïdor de serveis de televisió amb qui contracta.

3.
Que el seu capital social no tingui una participació directa o indirecta superior al 15 per cent, per part del distribuïdor de serveis de televisió, i en els darrers tres exercicis fiscals no hagi facturat més del 90 per cent del seu volum de facturació al mateix distribuïdor de serveis de televisió.

o)
Servei de televisió: el servei de comunicació audiovisual consistent en l’emissió d’imatges en moviment i sons associats, organitzats seqüencialment en el temps.

p)
Servei de televisió d’àmbit nacional: el servei de televisió prestat principalment per a l’àmbit territorial de Catalunya per prestadors de serveis de televisió subjectes a la Llei 22/2005, de 29 de desembre, de la comunicació audiovisual de Catalunya.

q)
Servei de televisió d’àmbit local: el servei de televisió prestat dins d’un àmbit territorial més reduït que el del conjunt del territori de Catalunya per prestadors de serveis de televisió subjectes a la Llei 22/2005, de 29 de desembre, de la comunicació audiovisual de Catalunya.

TÍTOL II

Obligacions en matèria de difusió d’obres audiovisuals europees

Capítol I. Obligacions dels prestadors de serveis de televisió

Article 4. Obligacions

1. Els prestadors de serveis de televisió han de complir les obligacions següents:

a)
Reservar, com a mínim, el 51 per cent del seu temps total d’emissió anual a la difusió d’obres audiovisuals europees. 

b)
Reservar, com a mínim, el 10 per cent del seu temps total d’emissió anual a la difusió d’obres audiovisuals europees subministrades per productors independents i produïdes en els darrers cinc anys a comptar de la data en què en finalitza la producció.

2. La reserva de, com a mínim, el 51 per cent del temps anual d’emissió a obres audiovisuals europees que indica la lletra a de l’apartat 1 atén a les regles següents:
a)
Com a mínim, el 51 per cent del temps de reserva l’han de dedicar a la difusió d’obres audiovisuals europees l’expressió originària de les quals sigui en qualsevol llengua oficial a Catalunya d’acord amb l’Estatut d’autonomia de Catalunya.

b)
Com a mínim, el 50 per cent de les obres audiovisuals europees que indica la lletra anterior ha de ser en llengua catalana. 

3. Pel que fa al compliment del temps de reserva que estableixen els apartats anteriors, s’exclou del còmput de temps anual de difusió el dedicat a continguts informatius, transmissions esportives, jocs, publicitat, serveis de teletext i televenda.

Capítol II. Formes de verificar el compliment de les obligacions en matèria de difusió d’obres audiovisuals europees

Article 5. Acreditació del compliment anual de les quotes d’emissió 

Els prestadors de serveis de televisió ja donen compliment a l’acreditació del compliment anual de les quotes d’emissió mitjançant el que estableix l’article 24 de la Instrucció general sobre protecció de la infància i l’adolescència, senyalització orientativa i dret a la informació de les persones usuàries dels serveis de televisió. 

Article 6. Sol·licitud d’informació addicional 

El Consell de l’Audiovisual de Catalunya pot requerir els prestadors de serveis de televisió que facilitin les dades addicionals, amb el detall que sigui necessari, que permetin comprovar el compliment de les obligacions que estableix aquest títol.

Article 7. Confidencialitat de les dades

1.  El contingut de les dades a les quals fa referència l’article 5 i les informacions addicionals que requereix l’article 6 resten subjectes al que estableix la Llei orgànica 15/1999, de 13 de desembre, de protecció de dades de caràcter personal.

2. El Consell de l’Audiovisual de Catalunya pot fer públics els resultats sobre el compliment de les obligacions per part dels prestadors de serveis de televisió, en especial, mitjançant l’Informe anual que aquest Consell elabora, de conformitat amb el que preveu l’article 12 de la Llei 2/2000, de 4 de maig.

Article 8. Potestat sancionadora

Correspon al Consell de l’Audiovisual de Catalunya, en virtut de les competències que li atribueix la legislació aplicable, l’exercici de la potestat sancionadora, d’acord amb el règim d’infraccions i sancions que estableix la Llei 22/2005, de 29 de desembre, de la comunicació audiovisual de Catalunya. 

Article 9. Règim sancionador

Les infraccions i sancions aplicables als prestadors de serveis de televisió subjectes a l’àmbit d’aplicació de la Instrucció general en relació amb la difusió d’obres audiovisuals europees són les que estableix el capítol I del títol IX de la Llei 22/2005, de 29 de desembre, de la comunicació audiovisual de Catalunya.

TÍTOL III 

Obligacions en matèria de finançament d’obres audiovisuals europees

Capítol I. Obligacions dels prestadors de serveis de televisió de gestió pública d’àmbit nacional 

Article 10. Obligacions 

1. D’acord amb l’article 24 de la Llei 11/2007, d’11 d’octubre, de la Corporació Catalana de Mitjans Audiovisuals, els prestadors de serveis de televisió de gestió pública d’àmbit nacional cada any han de destinar, com a mínim, un 6 per cent de la xifra total dels ingressos obtinguts en l’exercici anterior, d’acord amb el seu compte d’explotació, al finançament avançat de la producció de les obres audiovisuals previstes a les lletres a, b i c de l’apartat 1 de l’article 12 d’aquesta Instrucció general i de programes pilot de sèries d’animació.

2. El 60 per cent d’aquest finançament s’ha de destinar a obres audiovisuals europees, la llengua originària de les quals sigui qualsevol de les oficials a l’Estat espanyol.

3. El contracte programa ha de concretar la proporció de finançament que s’ha de destinar a obres catalanes i, com a mínim, ha d’establir un percentatge específic per a les obres i per a les sèries d’animació produïdes per productors catalans independents.

Article 11. Finançament computable d’obres audiovisuals europees

1. És computable el finançament directe dels prestadors de serveis de televisió de gestió pública d’àmbit nacional i l’indirecte d’aquests prestadors aportat a través de societats productores en què participin.

2. Els prestadors de serveis de televisió de gestió pública d’àmbit nacional que aportin finançament a obres audiovisuals europees a través de societats productores en què participin, han d’acreditar el finançament anticipat d’obres audiovisuals europees en els termes que estableix el capítol IV del títol III d’aquesta Instrucció general.     

Capítol II. Obligacions dels prestadors de serveis de televisió de gestió privada d’àmbit nacional 

Article 12. Obligacions 

1. D’acord amb els paràgrafs segon a quart de l’apartat 1 de l’article 5 de la Llei de l’Estat 25/1994, de 12 de juliol, per la qual s’incorpora a l’ordenament jurídic espanyol la Directiva 89/552/CEE, els prestadors de serveis de televisió de gestió privada d’àmbit nacional que tinguin la responsabilitat editorial de serveis de televisió en la programació dels quals s’incloguin llargmetratges cinematogràfics de producció actual, és a dir, amb una antiguitat inferior a set anys a comptar de la data en què en finalitza la producció, han de destinar, com a mínim, el 5 per cent de la xifra total d’ingressos obtinguts durant l’exercici anterior, d’acord amb el seu compte d’explotació, al finançament anticipat de la producció de les obres audiovisuals europees següents:

a)
Llargmetratges i curtmetratges cinematogràfics.

b)
Pel·lícules per a televisió.

c)
Pel·lícules de nous realitzadors, experimentals, documentals, pilots de sèrie d’animació o de caràcter cultural manifest. 

2. El 60 per cent d’aquest finançament s’ha de destinar a obres audiovisuals europees, la llengua originària de les quals sigui qualsevol de les oficials a l’Estat espanyol.

Capítol III. Ingressos i despeses computables als efectes de les obligacions de finançament d’obres audiovisuals europees

Article 13. Ingressos computables

A l’efecte de l’obligació de destinar el 5 i el 6 per cent, respectivament, de la xifra total d’ingressos de l’exercici anterior al finançament anticipat de les obres audiovisuals europees esmentades, s’han de computar els ingressos nets derivats de la programació i l’explotació del servei o dels serveis de televisió que donin origen a l’obligació d’inversió.

En tot cas, integren aquests ingressos els següents:

a)
Ingressos derivats de la publicitat que inclouen els obtinguts pels espots, els patrocinis, els bàners, el marxandatge i qualsevol altra fórmula publicitària.

b)
Ingressos derivats de les vendes de programes produïts o coproduïts pel prestador de serveis mateix.

c)
Ingressos derivats d’altres vendes en què s’inclouen, en tot cas, els derivats de les vendes del servei de missatges curts de text (SMS).  

d)
Quotes d’abonament.

e) Subvencions o qualsevol altre ajut públic. 

f)
Avals de la Generalitat de Catalunya, quan el prestador de serveis de televisió no satisfaci el crèdit i en compte seu ho faci la Generalitat de Catalunya. En aquest cas, l’aval computa com a ingrés en l’exercici pressupostari en el qual la Generalitat de Catalunya hagi abonat el deute. No es computen com a ingressos els interessos eventuals que el crèdit hagi pogut generar. 

Sens perjudici del que s’ha expressat anteriorment, el Consell de l’Audiovisual de Catalunya, amb la sol·licitud prèvia del prestador de serveis de televisió i escoltades les associacions de productors de Catalunya, pot distribuir els ingressos obtinguts pels avals satisfets per la Generalitat de Catalunya en un període màxim de 5 anys.

Article 14. Despeses computables

A l’efecte de l’obligació de destinar el 5 i el 6 per cent, respectivament, de la xifra total d’ingressos de l’exercici anterior al finançament anticipat de les obres audiovisuals europees esmentades, són despeses destinades a les obligacions de finançament les següents:

a)
El total de despeses destinades a la producció pròpia i l’encàrrec de les produccions de les obres audiovisuals europees esmentades.

b)
Les despeses relatives a la participació en règim de coproducció durant la fase de producció de les obres audiovisuals europees esmentades.

c)
La compra de drets d’antena en fase de producció de les obres audiovisuals europees esmentades. En el cas que s’estableixin escalats en les compres dels drets d’antena, computaran pel 20 per cent de l’import considerat com a dret d’antena, i s’aplicaran l’any en curs sense esperar a obtenir la recaptació prevista en l’escalat, sens perjudici que l’any en què es conegui la quantia de l’escalat es facin les compensacions pertinents.

Les compravendes successives de drets entre televisions no computen. Només computa el finançament que arriba directament a la productora, la qual pot vendre els drets a més d’una televisió en funció del seu àmbit de difusió.

Capítol IV. Formes de verificar el compliment de les obligacions en matèria de finançament d’obres audiovisuals europees

Article 15. Exercici en què es computa la inversió 

1. El finançament efectuat s’ha d’aplicar en l’exercici en què neixi l’obligació contractual dels prestadors de serveis de televisió d’àmbit nacional amb tercers, independentment de la data de pagament. 

2. En el cas de producció pròpia, el finançament s’ha d’aplicar en l’exercici en què va donar inici la producció o, alternativament, si aquesta producció es distribueix en diversos exercicis, s’ha d’aplicar a cada un com a inversió les despeses efectivament comptabilitzades en cada exercici sense que es pugui comptabilitzar dues vegades la mateixa despesa. 

3. En el supòsit que l’import del finançament previst en el moment que neix l’obligació contractual respecte d’una obra concreta no hagi estat finalment assolit totalment o parcialment en un període màxim de quatre anys, el cinquè any, cal que el prestador de serveis de televisió regularitzi els percentatges corresponents de la seva inversió d’acord amb el finançament realitzat efectivament. 

Article 16. Acreditació del compliment anual d’inversió

1. Per tal d’acreditar la realització de la inversió a què fan referència els articles 10 i 12 de la Instrucció general, els prestadors de serveis de televisió d’àmbit nacional han de trametre al Consell de l’Audiovisual de Catalunya la informació que es detalla a continuació d’acord amb els formularis aprovats pel Ple disponibles al web del Consell de l’Audiovisual de Catalunya:

a)
Títol de l’obra audiovisual europea.

b) 
Tipus d’obra audiovisual europea.

c)
Llengua original.

d)
Productora.

e)
Data del contracte.

f)
Data de finalització de la producció.

g)
Imports corresponents a la participació directa en la producció, ja sigui en forma de producció pròpia, coproducció o encàrrec de producció.

h)
Compra de drets d’antena i xifra invertida, tant en pel·lícules per a cinema com per a televisió, així com els escalats i la seva regularització.

i)
Regularització de declaracions anteriors.

j) Ingressos computables als efectes d’aquesta Instrucció general.

k)    
Altres conceptes que el prestador de serveis de televisió inclogui raonadament com a finançament o ingrés, respectivament.

2. La informació esmentada a l’apartat anterior s’ha de trametre, preferiblement, per via telemàtica.
Article 17. Sol·licitud d’informació addicional 

El Consell de l’Audiovisual de Catalunya pot requerir els prestadors de serveis de televisió d’àmbit nacional que facilitin les dades addicionals, amb el detall que sigui necessari, que permetin comprovar el compliment de les obligacions que estableix aquest títol.

Article 18. Confidencialitat de les dades

1.  El contingut dels formularis tramesos al Consell de l’Audiovisual de Catalunya, als quals fa referència l’article 16, i les informacions addicionals que requereix l’article 17 resten subjectes al que estableix la Llei orgànica 15/1999, de 13 de desembre, de protecció de dades de caràcter personal.

2. El Consell de l’Audiovisual de Catalunya pot fer públics els resultats sobre el compliment de les obligacions per part dels prestadors de serveis de televisió d’àmbit nacional, en especial, mitjançant l’Informe anual que aquest Consell elabora, de conformitat amb el que preveu l’article 12 de la Llei 2/2000, de 4 de maig.

Article 19. Moment en què es verifica el compliment 

Els prestadors de serveis de televisió d’àmbit nacional han de trametre al Consell de l’Audiovisual de Catalunya, abans del 7 de juliol de cada any, la informació que detalla  l’article 16 d’aquesta Instrucció general en relació amb la forma amb què han donat compliment, l’any anterior, a l’obligació que estableixen els articles 10 i 12 d’aquest text normatiu. 

Article 20. Potestat sancionadora

Correspon al Consell de l’Audiovisual de Catalunya, en virtut de les competències que li atribueix la legislació aplicable, l’exercici de la potestat sancionadora, d’acord amb el règim d’infraccions i sancions que estableix la Llei de l’Estat 25/1994, de 12 de juliol, i la Llei 22/2005, de 29 de desembre, de la comunicació audiovisual de Catalunya. 

Article 21. Règim sancionador

Les infraccions i sancions aplicables als prestadors de serveis de televisió subjectes a l’àmbit d’aplicació de la Instrucció general en relació amb el finançament d’obres audiovisuals europees són les que estableix el capítol VI de la Llei de l’Estat 25/1994, de 12 de juliol, per la qual s’incorpora a l’ordenament jurídic espanyol la Directiva 89/552/CEE. 

TÍTOL IV

Obligacions en matèria de reserva d’espai a programadors independents

Capítol I. Obligacions dels distribuïdors de serveis de televisió

Article 22. Obligacions

Els distribuïdors de serveis de televisió han d’assignar un mínim del 40 per cent del total de la seva oferta audiovisual, des de l’inici de la seva activitat, a programadors independents.

Capítol II. Formes de verificar el compliment de les obligacions en matèria de reserva d’espai a programadors independents

Article 23. Acreditació del compliment anual de la reserva d’espai a programadors independents

1. Per tal d’acreditar el compliment de reserva d’espai a programadors independents que estableix l’article 22 d’aquesta Instrucció general, els distribuïdors de serveis de televisió han de trametre al Consell de l’Audiovisual de Catalunya el formulari degudament emplenat aprovat pel Ple, disponible al web del Consell de l’Audiovisual de Catalunya, que conté la informació següent:

a)
Relació de l’oferta audiovisual total del distribuïdor de serveis de televisió.

b)
Relació de l’oferta audiovisual del distribuïdor de serveis de televisió que assigna a programadors independents.

c)
Data d’inici de la seva activitat com a distribuïdor de serveis de televisió.

d)
Data dels contractes subscrits amb els programadors independents o la constitució amb aquests programadors de societats per comercialitzar continguts audiovisuals, i les modificacions contractuals o societàries que es puguin produir.

2. La informació esmentada a l’apartat anterior s’ha de trametre, preferiblement, per via

telemàtica.

Article 24. Sol·licitud d’informació addicional

El Consell de l’Audiovisual de Catalunya pot requerir els distribuïdors de serveis de televisió que facilitin les dades addicionals, amb el detall que sigui necessari, que permetin comprovar el compliment de les obligacions que estableix aquest títol.
Article 25. Confidencialitat de les dades

1.  El contingut dels formularis tramesos al Consell de l’Audiovisual de Catalunya, als quals fa referència l’article 23, i les informacions addicionals que requereix l’article 24 resten subjectes al que estableix la Llei orgànica 15/1999, de 13 de desembre, de protecció de dades de caràcter personal.

2. El Consell de l’Audiovisual de Catalunya pot fer públics els resultats sobre el compliment de les obligacions per part dels distribuïdors de serveis de televisió, en especial, mitjançant l’Informe anual que aquest Consell elabora, de conformitat amb el que preveu l’article 12 de la Llei 2/2000, de 4 de maig.

Article 26. Moment en què es verifica el compliment

Els distribuïdors de serveis de televisió han de trametre al Consell de l’Audiovisual de Catalunya, abans del 31 de març de cada any, la informació que detalla l’article 23 de la Instrucció general relativa a la forma amb què han donat compliment, l’any anterior, a l’obligació que estableix l’article 22 d’aquest text normatiu. 

Article 27. Potestat sancionadora 

Correspon al Consell de l’Audiovisual de Catalunya, en virtut de les competències que li atribueix la legislació aplicable, l’exercici de la potestat sancionadora, d’acord amb el règim d’infraccions i sancions que estableix la Llei 22/2005, de 29 de desembre, de la comunicació audiovisual de Catalunya. 

Article 28. Règim sancionador

Les infraccions i sancions aplicables als distribuïdors de serveis de televisió subjectes a l’àmbit d’aplicació de la Instrucció general en relació amb la reserva d’espai a programadors independents són les que estableix el capítol I del títol IX de la Llei 22/2005, de 29 de desembre, de la comunicació audiovisual de Catalunya.

Disposició addicional primera

1. Pel que fa a les obligacions en matèria de difusió d’obres audiovisuals europees que estableix l’article 4 de la Instrucció general, els prestadors de serveis de televisió d’àmbit territorial inferior al conjunt de Catalunya poden sol·licitar al Consell de l’Audiovisual de Catalunya, de conformitat amb allò que preveu l’apartat 4 de l’article 87 de la Llei 22/2005, de 29 de desembre, de la comunicació audiovisual de Catalunya, un règim reduït per a la difusió obligatòria d’obres audiovisuals europees. 

A tal efecte, els prestadors de serveis de televisió han de presentar al Consell de l’Audiovisual de Catalunya una proposta en què s’indiqui les condicions del règim de compliment gradual de les obligacions esmentades que volen aplicar, sens perjudici de les obligacions que deriven del títol habilitant corresponent.

2. El Consell de l’Audiovisual de Catalunya ha de resoldre aquesta sol·licitud de manera expressa en el termini de tres mesos, atenent les característiques socials del territori de difusió i les característiques dels prestadors de serveis de televisió.

En tot cas, les autoritzacions d’un règim reduït per difondre obres audiovisuals europees que el Consell de l’Audiovisual de Catalunya concedeixi als prestadors de serveis de televisió d’àmbit territorial inferior al conjunt de Catalunya que ho sol·licitin tenen una vigència màxima de tres anys.

Disposició addicional segona 

1. Pel que fa al percentatge de reserva d’espai a programadors independents que preveu l’article 22 d’aquesta Instrucció general, els distribuïdors de serveis de televisió poden sol·licitar al Consell de l’Audiovisual de Catalunya, de conformitat amb el que preveu l’apartat 4 de l’article 67 de la Llei 22/2005, de 29 de desembre, de la comunicació audiovisual de Catalunya, la reducció del percentatge esmentat si prèviament es justifica la manca de disponibilitat de canals.

A tal efecte, els distribuïdors de serveis de televisió han de presentar al Consell de l’Audiovisual de Catalunya una proposta en què s’indiqui les condicions del règim reduït que volen aplicar, que, en tot cas, ha de respectar les obligacions derivades del títol habilitant corresponent.

2. El Consell de l’Audiovisual de Catalunya ha de resoldre aquesta sol·licitud de manera expressa en el termini de tres mesos, atenent les característiques socials del territori de difusió i les característiques dels distribuïdors de serveis de televisió.

En tot cas, les autoritzacions d’un règim reduït per a la reserva d’espai a programadors independents que el Consell de l’Audiovisual de Catalunya concedeixi als distribuïdors de serveis de televisió que ho sol·licitin tenen una vigència màxima de tres anys.

Disposició addicional tercera 

1. D’acord amb l’apartat 1 de l’article 121 de la Llei 22/2005, de 29 de desembre, de la comunicació audiovisual de Catalunya, correspon al contracte programa pel que fa als prestadors públics, i al títol habilitant pel que fa als prestadors privats, delimitar l’abast i els termes en què han de complir l’obligació de contribuir al desenvolupament del sector audiovisual i a la cinematografia. 

2. El Consell de l’Audiovisual de Catalunya dóna compliment al que estableixen els apartats 3 i 4 de l’article 121 de la Llei 22/2005, de 29 de desembre, de la comunicació audiovisual de Catalunya, mitjançant el que estableix aquesta Instrucció general. 

Disposició transitòria 

1. Els prestadors de serveis de televisió d’àmbit nacional poden donar compliment a l’obligació que estableix la lletra b de l’apartat 1 de l’article 4 de forma gradual i en un termini màxim de quatre anys a comptar de l’inici de les seves emissions sempre que en finalitzar el primer any la reserva arribi, com a mínim, al 5%, que en finalitzar el segon any d’emissió arribi, com a mínim, al 7% i que en finalitzar el tercer any d’emissió arribi, com a mínim, al 9%. 

A tal efecte, els prestadors de serveis de televisió d’àmbit nacional han de presentar al Consell de l’Audiovisual de Catalunya una proposta en què s’indiquin les condicions del règim de compliment gradual de les obligacions esmentades que volen aplicar, que en tot cas ha de respectar les obligacions que deriven del títol habilitant.

2. El Consell de l’Audiovisual de Catalunya ha de resoldre aquesta sol·licitud de manera expressa en el termini de tres mesos.

Disposició derogatòria

Aquesta Instrucció general deroga la Instrucció general del Consell de l’Audiovisual de Catalunya aprovada per l’Acord 5/2001, de 31 d’octubre, adreçada als operadors de televisió per tal definir un procediment que permeti verificar el compliment de les obligacions que estableixen els articles 5, 6 i 7 de la Llei 25/1994, de 12 de juliol, per la qual s’incorpora a l’ordenament jurídic espanyol la Directiva 89/552/CEE.

Disposició final

Aquesta Instrucció general entra en vigor l’endemà d’haver estat publicada en el Diari Oficial de la Generalitat de Catalunya.

